钦定古今图书集成/理学汇编/文学典/第202卷 > 《题东坡诗集后》熊鉌
## 钦定古今图书集成/理学汇编/文学典/第202卷 > 《题东坡诗集后》熊鉌

“东坡真天人，再拜当敛衽。千古岷峨英，浩气发耿耿。
用世固磊落，作诗更雄骋。熙宁化宜更，当国惜已甚。
胡为叫怒呶，使我毛发懔。九天忠臣心，欲发不暇忍。
雪堂何从容，人事得尽屏。江山拓胸次，风月动佳兴。”
我观此时诗，下语已清永。晚吃惠州饭，晨夕对蔬笋。
和陶数十篇，习气脱略尽。岷山几百阻，到海渺万顷。
公诗盖三变，每变辄近正。少年纵横习，岂意造此境。
偶于元寂中，佳处得深省。学道便为真，此语吾敢信。
文固气所充，要在以理胜。洋洋《大雅》音，千载叹寥泯。
言诗抑小技，所入宜重慎。我诗难示人，持此聊自警。